Марина Цветаева
На плоча писах не веднъж и дваж…

Превод от руски: Иван Николов, —

chitanka.info

На плоча писах не веднъж и дваж

и писах по плата на ветрилата,

по речен пясък, върху морски плаж,

с кънки по лед и с пръстен по стъклата.

И за да бъде надписът ми зрим,

да се превърне в истина известна –

че ти си мой любим, любим, любим! –

изписах го със зуница небесна.

Как искам да личи околовръст,

да бъде с мен! В годините! Докрая –

додето някой ден с небрежен кръст

небрежно името ти зачертая.

Но спастрени за вечни времена,

и радости, и горести побрали,

остават редом наште имена –

вдълбани върху пръстени скрижали.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.